Татарстан Республикасы

Чирмешән муниципальрайоны

Беренче Чирмешән урта мәктәбе

Якташыбыз- Барый Габдрахманов

“Безнең якташларыбыз- Чирмешәнебез

горурлыгы” район бәйгесенә Беренче Чирмешән

урта мәктәбе татар теле һәм әдәбияты укытучысы

Сөләйманова Әлфинур Вагиз кызының эше .

2012 нче ел

 Советлар Союзы Герое Габделбарый Габдрахманов (слайд №1).Еш кына уйланасың: батырлык очраклы хәлме? Кеше һич уйламаганда- нитмәгәндә иле, халкы, авылдашлары, туганнары хакына үзен корбан итеп шул адымга барамы? Юк, һич алай түгел. Бу олы мизгелгә кеше үзе дә сизмәстән еллар буена әзерләнә. Бервакыт вакыйгалар агышында шундый хәл туа, электән үк җыйналып, сыналып килгән ныклыгы, тәвәккәлләге һәм кыюлыгы телгә килә.Ул чагында инде аны берни дә: һәртөрле киртәләр дә, үлем куркынычы да, алдындагы коточкыч канлы сугыш кыры да туктата алмый- ул барысын да җиңеп алга-үлемсезлегенә ыргыла. Үзе һәлак була, үлемсезлеге гасырларга кала.

Минем язмамның герое- Габделбарый Гали улы Габдрахманов, чыннан да, чиксез зур батырлык кыла (слайд №2). Ул моңа үзен гомере буена әзерли. Балачактан ук, әтисе белән бергәләп, зур аралар үтеп балык тотып; кышмы, җәйме булуына карамастан, ауга йөреп үсә. Барый әтисеннән аучылык серләренә өйрәнә. Кечкенәдән үк бүреләрдән курыкмаска өйрәнгән; ничәмә-ничә чакрымнар үтеп, яңгырда да, карлы буранда да, баткак җирләрдә дә йөреп Габделбарый үзендә көч, кыюлык, ныклык, түземлелек тәрбияләгән.

Якташым 1912 елның 25 маенда Кармыш авылында туган (слайд №3). Быел аның тууына 100 ел тулачак. Бүгенгесе көндә, ул көннәрнең тере шаһиты булып, Майшәкәр апа Кармыш авылында гомер кичерә (слайд №4).

Сугыш башланганда Пермь шәһәрендә яшәп, аның мактаулы эшчесе булган, үзенең тәвәккәллеге белән бик күпләрдән аерылып торган Барый Габрахманов 1941 нче елны ук үзе теләп сугышка китә. 2 нче Украина фронтының 233 нче гвардия артиллерия полкы туп төзәүчесе булып хезмәт итә. Гвардия сержанты Бари Габдрахманов сугышның иң кайнар нокталарынының һәрберсендә диярлек катнаша (слайд №5). Мәскәү, Сталинград, Курск дугасы... Менә бу фронтларны санап үтү генә дә аның нинди гериок юл үткәнен күрсәтеп тора. Бари Габдрах-манов оста тупчы була. Кайда гына көрәшмәсен, ул аткан туплар немец пехо-тасына зур югалтулар китерә, дошманның танкларын, орудиеләрен юк итә (слайд №6). Күрсәткән кыюлыклары өчен якташыбыз Кызыл Йолдыз орденына лаек була. Ә Дан ордены белән дошманның күзәтү пунктын, 2 станоклы пуле-метын, 16 дошман солдатын һәм офицерын кырган өчен бүләкләнә. “Батырлык өчен” медале дә аныкы була.

Курку белмәс якташымның соңгы сугышы 1944 елның 15 нче гыйнварында Кировоград өлкәсенең Грузское авылы тирәсендә була. Ул авыл аеруча олы дәрәҗәдәге хәрби стратегик урын биләп торган. Исемсез биеклекне яңадан алуны немецлар үз алларына беренче бурыч итеп куйганнар. Аларның карта-сында кирәкле биеклек дип тамга салынып куелган була. Әгәр биеклек алынса, калган җирләр ,уч төбендәгедәй, күренеп торачак. Шул биеклекне алырга 10 берәмлек эре техника, ярдәмче автомашиналар, мотоцикллар җибәрелә. Шул техника белән бергә 300ләп немец солдатлары һәм офицерлары биеклеккә ыргылганнар (слайд №7). Көрәш каты була... Көчләр тигез түгел. Егетләрнең сафы сирәгәя, патрон ташырга да кеше калмый. Берсе егыла, икенчесе... Габделбарыйның да башыннан, битләреннән кан ага. Соңгы снарядына кадәр дошман өстенә яудыра, ә аннан кулына автомат ала. “ Сакланырга кирәк” дигән уй башына да килми аның. Әйтерсең лә, ул үлемсезлек чиген кичеп чыккан да автоматы белән бер тән, бер җан булып дөрләп яна. Ярдәмгә килгән солдатлар да аның атуын күреп шаккаталар.

Кировоград шәһәрендәге хәрби госпитальдә табиблар аның гомере өчен өч көн көрәшәләр. Ләкин Габделбарый Габдрахманов тән җәрәхәтләреннән җан бирә.

16 гыйнварда 35 нче укчы гвардия дивизиясенең штабында зур оператив киңәш-мә уза. Киңәшмәдә Габдрахмановның туптан атып 1 танкны, 2 үзйөрешле тупны, 2 станоклы пулеметны юк итүе , ә снарядлар беткәч, автомат белән 50дән артык дошман солдатларын кыруы турында әйтелә. Полк командиры Билецкий Габделбарый Габдрахмановка Советлар Союзы Герое исемен бирү турындагы кәгазьгә кул куя (слайд №8).

1944 елның 13 сентябрендә аңа Советлар Союзы Герое исеме бирелә.(слайд №9)

Әйе, үзе һәлак була, ә аның үлемсезлеге безнең күңелләрдә бүгенге көндә дә яши. Кировоград шәһәрендәге бер урам Барый Габдрахманов исемен йөртә; Бөек Ватан сугышында һәлак булганнар хөрмәтенә эшләнгән мемориаль тактада Барый Габдрахмановның фамилиясе дә мәңгеләштерелгән; кабере өстендә тере чәчәкләр.

Димәк, минем якташымның даны, аның батырлыгы туган җирендә генә түгел, ә Россия күләмендә яши. Аның исемен йөрткән урамнар, аның истәлекләрен саклаган музейлар, Чирмешән районы тарихына алтын хәрефләр белән язылып , мәңге онытылмаслык бер вакыйга булып кереп калган мемориаль такта кую, Кармыш урта мәктәбенә Габделбарый Габдрахманов исемен бирү тантаналары...

Тантаналарның кадерле кунаклары булып бу чараларда Барый Габдрах-мановның гаиләсе- сөекле хатыны Мәсрүрә апа (слайд №10) һәм бердәнбер улы Рәшит абый да катнаша (слайд №11). Аларны Бөек Җиңүнең 50 һәм 60 еллык юбилейлары уңаеннан Кировоград шәһәрендә оештырылган чараларга да чакырганнар. 1995 нче елны Кировоградның бер урамына Барый Габдрахманов исемен бирү тантанасында Рәшит абый да катнашкан. Ул елларның хатирәсен, минем белән очрашу вакытында, Рәшит абый яңадан искә төшерде (видеоъязма тыңлау).

Быел да халкым Барый Габдрахмановның 100 яшьлеген үткәрергә әзерләнә. Өлкән буын кешеләре белән беррәттән яшьләр дә бу чарада бик теләп катнаша. Һәркемнең үз якташын зурлыйсы, аңа кабат дан җырлыйсы килә.

Мин шундый якташларым булу белән бәхетле, алар белән горурланып яшим. Күгебезнең һәрвакыт аяз, көннәребезнең һәрвакыт тыныч, тормышыбызның имин булуын телим!

Рәшит абыйдан һәм Кармыш урта мәктәбе музееннан алып кайткан кайбер фотоларны тәкъдим итәм:









